《咏史 其二》
宋代·刘攽

秦兵谋大梁，决河灌夷门。百万皆为鱼，闾里无一存。

不用无忌谋，人人皆有言。天方纵秦毒，荡涤乾与坤。

虽得阿衡佐，谁能救崩奔。政先趣嬴祸，指鹿遂亡秦。

翟义为汉谋，摄省因即真。为忠岂不难，杀身亦已仁。

天道良悠悠，成败难重陈。不见商山翁，采芝乐全真。

羽翼安储皇，天子不得臣。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。